
# ТР Президенты “Динамо-Казан” туплы хоккей клубын Россия чемпионатында җиңү яулавы белән котлады

*30.03.2011*ТР Президенты Рөстәм Миңнеханов үз тарихында беренче тапкыр Россия чемпионы исемен яулаган “Динамо-Казан” туплы хоккей клубы уенчыларына, тренерлар штабы һәм җитәкчеләренә котлау телеграммасы юллады.


“Динамо-Казан” коллективына, “Динамо” физкультура-спорт җәмгыяте иҗтимагый дәүләт оешмасы советы рәисе Әсгать Сәфәров, клуб президенты Дмитрий Самаренкин, баш тренер Владимир Янко исеменә адресланган котлауда мондый юллар бар.


“Барыгызны да 2010-2011 елгы сезонда Россия чемпионатында ышанычлы җиңү яулавыгыз белән котлыйм. Көрәшнең гадел һәм ачык үтүе сезнең уңышны аеруча лаеклы итә. Югары һөнәри осталыкка ия фикердәшләрнең җайга салынган хезмәттәшлеге нәтиҗәсендә, клуб тарихында беренче тапкыр ил чемпионы исемен яулаган Татарстан туплы хоккей осталарының җиңүләр елъязмасына яңа якты сәхифә өстәлде. Җиңүгә йөз тоткан бердәм команданы әзерләгән талантлы һәм тәҗрибәле тренер Владимир Владимирович Янконың хезмәте аерым рәхмәткә лаек.


Барлык хоккейчыларга, тренерларга, клуб менеджерлары һәм белгечләренә яхшы эшчәнлек, югары нәтиҗәләр өчен рәхмәт. “Нәфис-косметикс” компаниясенә республикада туплы хоккей үсешенә керткән лаеклы өлеше өчен рәхмәт.


Татарстанлылар, шәхсән үз исемемнән барыгызга да ныклы сәламәтлек, бәхет, яңа зур казанышлар теләп калам”, - диелә ТР Президенты юллаган котлау телеграммасында.
ТР Президенты “Динамо-Казан” туплы хоккей клубын Россия чемпионатында җиңү яулавы белән котлады